Catalunya i el món es troben en plena transformació del model energètic per aconseguir que el consum energètic sigui d'origen 100% renovable en l'horitzó 2050.
Aquest ambiciós objectiu requereix que s'aprofitin tots els recursos naturals autòctons com el vent, la radiació solar, l'aigua, la biomassa i la geotèrmia allà on se'n disposi per generar energia elèctrica.
Els consumidors d'electricitat tenen la possibilitat d'escollir energia d'origen renovable pel seu subministrament.
L'increment del consum d'electricitat d'origen renovable per part dels consumidors afavorirà, l'aparició de noves plantes de generació elèctrica d'origen renovable.
Per la seva part, les administracions i grans empreses corporatives poden impulsar noves instal·lacions renovables de Km zero o Km 100 mitjançant els contractes de compra garantida a llarg termini.
Aquests tipus de contractes garanteixen la viabilitat de nous projectes renovables distribuïts i implantats a Catalunya.
La generació elèctrica de l'Estat espanyol està compost per un mix de generació que depèn en cada moment de la disponibilitat de radiació solar, vent i aigua pel que fa a recursos energètics renovables i autòctons, i de la generació nuclear pel que fa a recursos energètics radioactius.
El mecanisme del mercat d'electricitat, determina la central de producció que funcionarà cada hora en funció del preu que s'ofereix en aquest mercat.
En aquest mercat, l'energia nuclear és la que entra a preu 0 per la seva poca flexibilitat; els recursos renovables entren també a preu 0 o molt baixos, donat que no tenen despeses de combustibles pel seu funcionament i per tant tenen rendibilitat a preus molt baixos.
Finalment, el gas natural i el carbó són els que, sovint i tret d'algunes excepcions difícils d'entendre, acaben de completar la necessitats del mercat quan la resta de recursos energètics no aporten prou capacitat al sistema i marquen el preu més car.
Aquest darrer preu més car serà també aplicat tant a les nuclears com a les renovables i s'estableix hora a hora.
L'electricitat generada amb energies renovables a nivell estatal al 2018 va representar un 40.3% del total d'electricitat generada (font CNMC, informe del sistema de garantia d'origen 2018).
Pel que fa a Catalunya, l'electricitat generada amb energies renovables es va situar en el 20% atès el baix percentatge que aquestes suposen enfront de la nuclear que va tenir un pes molt més elevat (49%).
ANY 2018 (Mix de l'Estat Espanyol)
Tecnologia de generació elèctrica
% d'energia generada per tecnologia
Per als consumidors domèstics hi ha dues alternatives per a la compra d'electricitat: el Preu Voluntari per al Petit Consumidor (PVPC) i el mercat lliure.
El PVPC és una tarifa "regulada" per subministraments de menys de 10 KW de potència contractada.
Les comercialitzadores del PVPC s'anomenen comercialitzadores de referència.
Les comercialitzadores de referència tenen assignat un percentatge d'energia renovable per defecte, resultat de repartir l'energia renovable que no ha estat adquirida per les comercialitzadores que ofereixen energies renovables al 100% als seus clients.
L'any 2018 aquest percentatge ha estat del 4.9%, molt per sota de la mitjana estatal del 38,2%.
En quant a l'emissió de CO 2 (gas d'efecte hivernacle), aquestes comercialitzadores emeten 0,41 kg de CO 2 per kWh que correspon a una lletra F d'emissions de CO 2, per sobre de la mitja de generació nacional de 0,26 kg de CO 2 per kWh que correspon a una lletra D.
D'altra banda, cal també tenir en compte les emissions i els residus radioactius associats a la generació nuclear així com les emissions de contaminants locals com els NOx pel que fa al gas natural, i els òxids de sofre, de nitrogen i el material particulat contaminant pel que fa al carbó.
Les comercialitzadores que operen al lliure mercat poden oferir als seus clients energia electrica d'origen 100% renovable.
Algunes d'elles proporcionen a tots els seus clients energia renovable dins de la seva oferta bàsica i sense cap increment de cost.
Altres comercialitzadores, la majoria, disposen en les seves ofertes d'una opció de l'electricitat d'origen renovable.
Les comercialitzadores d'energia renovable subministren energia que no genera CO 2 (lletra A d'emissions de CO 2 ) i tampoc emeten contaminació atmosfèrica local, ni emissions, ni residus radioactius.
Els consumidors que contracten el subministrament amb una comercialitzadora de referència als que s'aplicarà la tarifa PVPC no tenen l'opció de comprar electricitat d'origen renovable.
Per tal de contractar energía d'origen renovable és doncs, necessari contractar l'electricitat a una comercialitzadora del mercat lliure.
Hi ha comercialitzadores del mercat lliure que en la seva oferta inclouen per defecte el suministrament d'enregia renovable a tots els seus consumidors, és a dir que subministren electricitat d'origen renovable sense que el consumidor ho sol·liciti explícitament.
D'altres comercialitzadores però, ho ofereixen com a una opció a l'hora de contractar el servei.
Si es vol aquesta modalitat, s'ha de demanar explícitament.
Al seg ü ú ent Pdf es poden trobar recollides les comercialitzadores amb més volum de captació de clients a Catalunya durant el 2015, ordenades segons el percentatge d'energia renovable comercialitzada (dades 2017).
També s'hi inclouen les 5 distribuïdores amb més volum de clients a Catalunya.
Sistema de certificats de garantia d'origen
El sistema de certificats de garantia d'origen d'energia renovable es basa en la normativa estatal que garanteix la traçabilitat i la seguretat en l'assignació de l'energia renovable, tant en la part de reserva de generació renovable com en l'assignació única i unívoca al consumidor.
Amb aquest sistema s'assigna l'energia renovable al contracte de consum.
La comercialitzadora que subministra l'energia elèctrica ha de disposar de l'energia renovable suficient per als consums que hagi de subministrar amb energia renovable i fer l'assignació individual a cada punt de consum.
Els consumidors que contractin l'electricitat de fonts renovables poden consultar i verificar que l'energia consumida ha estat generada amb fonts renovables a través de la pàgina web de la Comisión Nacional de los Mercados y la Competencia, introduint el nombre CUPS que apareix a la seva factura.
L'impacte sobre el preu de l'energia que pot significar la garantia d'origen renovable, en la majoria dels casos, no és significatiu.
Moltes comercialitzadores participen en projectes d'implantació d'energies renovables que els permet oferir energia renovable als seus consumidors gairebé sense cost.
Per altra banda, hi ha un gran nombre d'instal·lacions d'energies renovables existents que arriben a acords amb les comercialitzadores d'energia per proporcionar les garanties d'origen renovable a molt baix cost.
En qualsevol cas, es recomana que el consumidor compari els preus i els serveis que ofereix cada comercialitzadora.
A aquest efecte, la Comisión Nacional de los Mercados y la Competencia (CNMC) disposa d'un comparador de preus de l'electricitat que posa a disposició dels ciutadans.
Aquest comparador permet identificar i ordenar les ofertes d'electricitat en funció del seu origen renovable.
Per exemple, amb dades d'abril del 2019, per a un consumidor tipus amb 3,3 kW de potencia contractada i 3.000 kWh/any d'energia consumida, les 15 ofertes més econòmiques t es mouen entre els 506 €/any i els 627 €/any.
En aquesta comparació, 13 d'aquestes 15 ofertes més econòmiques incorporen a la seva oferta l'electricitat d'origen renovable.
Les energies fòssils i l'urani generen uns costos a la societat que no es veuen reflectits en el rebut elèctric com són els riscos a la pròpia tecnologia nuclear i els residus que aquesta genera o els costos associats al canvi climàtic i a la contaminació atmosfèrica.
Aquests costos, malauradament, els acabem trobant sota el que es coneix com a externalitats que paguem tots els ciutadans amb polítiques de salut pública i socials.
Internalitzar aquests costos hauria de formar part de les polítiques de transició energètica impulsant i promovent de forma decidida, tant des de les administracions locals i autonòmiques com des de l'acció individual dels ciutadans i empreses, un nou model energètic.
Per a fer-ho, podem incidir en el mercat de dues formes, com a compradors d'energia 100% renovable a plantes ja existents o bé, promovent noves instal·lacions renovables.
Les administracions i les grans corporacions empresarials poden afavorir la promoció de noves plantes de generació solars o eòliques en territori català mitjançant la compra garantida d'energia a llarg termini i produïda dins del Km 100.
En aquest sentit, a nivell internacional cada vegada són més freqüents els contractes bilaterals a llarg termini, de durada d'entre 15 a 25 anys, entre el productor d'un nou parc fotovoltaic o eòlic que es construeix a "mida" del consumidor i aquest mateix que garanteix la compra de l'energia per un període determinat i llarg, eliminant així els riscos de la volatilitat del pool elèctric i de la inseguretat jurídica de la que l'estat Espanyol ostenta el primer lloc mundial de denúncies en tribunals internacionals.
Aquest tipus de projectes són susceptibles de poder ser finançats, totalment o en part, a través de fórmules de crowdfunding o altres sistemes privat-ciutadà-públic.
El model PPA (Power Purchase Agreement) està esdevenint el més emprat per corporacions i empreses referents en el compromís per la sostenibilitat -que van més enllà de la compra d'energia verda- que, com s'ha explicat en els punts anteriors, no implica la construcció de nova capacitat renovable.
També és un model que estan introduint grans ciutats que aposten per la sostenibilitat energètica i on la manca de territori i sostres per cobrir les seves demandes energètiques amb fonts renovables, les fan cercar i promoure nous projectes de compra bilateral a llarg termini en altres indrets dins de la mateixa regió.